Document ID: 32010R1009

Reference:
10.11.2010
SL
Uradni list Evropske unije
L 292/21
UREDBA KOMISIJE (EU) št. 1009/2010
z dne 9. novembra 2010
o zahtevah za homologacijo okrovov koles nekaterih motornih vozil in o izvajanju Uredbe (ES) št. 661/2009 Evropskega parlamenta in Sveta o zahtevah za homologacijo za splošno varnost motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila
(Besedilo velja za EGP)
EVROPSKA KOMISIJA JE –
ob upoštevanju Pogodbe o delovanju Evropske unije,
ob upoštevanju Uredbe (ES) št. 661/2009 Evropskega parlamenta in Sveta z dne 13. julija 2009 o zahtevah za homologacijo za splošno varnost motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila (1) in zlasti člena 14(1)(a) Uredbe,
ob upoštevanju naslednjega:
(1)
Uredba (ES) št. 661/2009 je ločena uredba za namene postopka homologacije, določenega z Direktivo 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (2).
(2)
Uredba (ES) št. 661/2009 razveljavlja Direktivo Sveta 78/549/EGS z dne 12. junija 1978 o približevanju zakonodaje držav članic o okrovih koles motornih vozil (3). Zahteve iz navedene direktive je treba prenesti v to uredbo in jih po potrebi spremeniti zaradi prilagoditve znanstvenemu in tehničnemu razvoju.
(3)
Področje uporabe te uredbe mora biti skladno s področjem uporabe Direktive 78/549/EGS in tako omejeno na vozila kategorije M1.
(4)
Uredba (ES) št. 661/2009 določa temeljne določbe o zahtevah za homologacijo nekaterih motornih vozil glede na okrove koles. Zato je treba določiti tudi posebne postopke, preskuse in zahteve za takšne odobritve.
(5)
Ukrepi, predvideni s to uredbo, so v skladu z mnenjem Tehničnega odbora za motorna vozila –
SPREJELA NASLEDNJO UREDBO:
Člen 1
Področje uporabe
Ta uredba se uporablja za motorna vozila kategorije M1, kot je opredeljena v Prilogi II k Direktivi 2007/46/ES.
Člen 2
Opredelitev pojmov
V tej uredbi se uporabljajo naslednje opredelitve pojmov:
(1)
izraz „tip vozila glede na okrove koles“ pomeni vozila, ki se ne razlikujejo v bistvenih lastnostih, kot so okrovi koles ali najmanjše in največje velikosti pnevmatik in koles, primerne za vgradnjo, pri čemer se upoštevajo ustrezne tekalne plasti ter velikost in globina naleganja za platišča;
(2)
izraz „tekalna plast“ pomeni največjo širino preseka in največji zunanji premer pnevmatike, vključno z odstopanji, kot je dovoljeno in opredeljeno v homologaciji tega sestavnega dela;
(3)
izraz „naprava za oprijem v snežnih razmerah“ pomeni snežno verigo ali enakovredno napravo, ki zagotavlja oprijem v snegu in jo je mogoče namestiti na kombinacijo pnevmatik in platišč vozila, ki ni snežna pnevmatika, zimska pnevmatika, pnevmatika za vse letne čase ali katera koli druga pnevmatika.
Člen 3
Določbe za ES-homologacijo vozila glede na okrove koles
1.   Proizvajalec ali njegov zastopnik homologacijskemu organu predloži vlogo za ES-homologacijo vozila glede na okrove koles.
2.   Vloga mora biti sestavljena v skladu z obrazcem iz opisnega lista iz dela 1 Priloge I.
3.   Če so izpolnjene ustrezne zahteve iz Priloge II k tej uredbi, homologacijski organ podeli ES-homologacijo in izda številko homologacije v skladu s sistemom številčnega označevanja iz Priloge VII k Direktivi 2007/46/ES.
Država članica ne sme dodeliti iste številke drugemu tipu vozila.
4.   Za namene odstavka 3 homologacijski organ izda certifikat o ES-homologaciji, sestavljen v skladu z vzorcem iz dela 2 Priloge I.
Člen 4
Veljavnost in razširitve homologacij, podeljenih v skladu z Direktivo 78/549/EGS
Nacionalni organi dovolijo prodajo in začetek uporabe vozil, homologiranih pred datumom iz člena 13(2) Uredbe (ES) št. 661/2009, in še naprej podeljujejo razširitve homologacij za navedena vozila pod pogoji iz Direktive 78/549/EGS.
Člen 5
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. novembra 2010
Za Komisijo
Predsednik
José Manuel BARROSO
(1)  UL L 200, 31.7.2009, str. 1.
(2)  UL L 263, 9.10.2007, str. 1.
(3)  UL L 168, 26.6.1978, str. 45.
PRILOGA I
Upravni dokumenti za ES-homologacijo motornih vozil glede na okrove koles
DEL 1
Opisni list
VZOREC
Opisni list št. … v zvezi z ES-homologacijo motornega vozila glede na okrove koles.
Naslednji podatki morajo biti predloženi v trojniku in morajo vsebovati kazalo. Morebitne risbe pa morajo biti dovolj podrobne in predložene v ustreznem merilu ter formatu A4 ali zložene na ta format. Morebitne fotografije morajo biti dovolj podrobne.
Če so sistemi, sestavni deli ali samostojne tehnične enote iz tega opisnega lista upravljani elektronsko, morajo biti dodani podatki o njihovem delovanju.
0.   SPLOŠNO
0.1.   Oznaka (trgovsko ime proizvajalca): …
0.2.   Tip: …
0.2.1.   Trgovska imena (če obstajajo): …
0.3.   Podatki za identifikacijo tipa vozila, če je oznaka na vozilu (1): …
0.3.1.   Mesto navedene oznake: …
0.4.   Kategorija vozila (2): …
0.5.   Ime in naslov proizvajalca: …
0.8.   Imena in naslovi proizvodnih obratov: …
0.9.   Ime in naslov zastopnika proizvajalca (po potrebi): …
1.   SPLOŠNI KONSTRUKCIJSKI PODATKI O VOZILU
1.1.   Fotografije in/ali risbe reprezentativnega vozila: …
1.3.   Število osi in koles: …
1.3.1.   Število in položaj osi z dvojnimi kolesi: …
1.3.2.   Število in položaj krmiljenih osi: …
1.3.3.   Pogonske osi (število, položaj, povezava): …
2.   MASE IN MERE (3)
 (4)
2.3.   Kolotek in širina osi
2.3.1.   Kolotek vsake krmiljene osi (5): …
2.3.2.   Kolotek vseh drugih osi (5): …
2.3.3.   Širina najširše zadnje osi: …
2.3.4.   Širina skrajne prednje osi (merjena med skrajnimi zunanjimi točkami pnevmatik, razen izbokline pnevmatik v bližini točke dotika s podlago): …
2.4.   Razpon mer vozila (skrajne mere)
2.4.1.   Za šasijo brez karoserije
2.4.1.2.   Širina (6): …
2.4.1.3.   Višina (v stanju, pripravljenem za vožnjo) (7) (pri podvozju z nastavljivo višino navesti običajni položaj za vožnjo): …
2.4.2.   Za šasijo z nadgradnjo
2.4.2.2.   Širina (6): …
2.4.2.3.   Višina (v stanju, pripravljenem za vožnjo) (7) (pri podvozju z nastavljivo višino navesti običajni položaj za vožnjo): …
2.6.   Masa v stanju, pripravljenem za vožnjo
Masa vozila s karoserijo in vlečno napravo, če jo je vgradil proizvajalec, pri vlečnih vozilih druge kategorije kot M1, v voznem stanju, ali masa šasije ali šasije s kabino, brez karoserije in/ali vlečne naprave, če proizvajalec ne dobavlja karoserije in/ali vlečne naprave (vključno s tekočinami, orodjem, rezervnim kolesom, če je vgrajeno, in voznikom ter pri avtobusih tudi z enim članom posadke, če obstaja v vozilu poseben sedež za posadko) (8) (največja in najmanjša za vsako izvedbo): …
6.   OBESITEV KOLES
6.2.1.   Nastavitev višine: da/ne/po izbiri (9)
6.6.   Pnevmatike in kolesa
6.6.1.   Kombinacija pnevmatik in platišč:
(a)
za pnevmatike navesti mere;
(b)
za platišča navesti velikost in globino naleganja.
6.6.1.1.   Osi
6.6.1.1.1.   Os 1: …
6.6.1.1.2.   Os 2: …
itd.
6.6.4.   Opis naprav za oprijem v snežnih razmerah ter kombinacij pnevmatik in platišč na prednjih in/ali zadnjih oseh, primernih za tip vozila, kot jih priporoča proizvajalec: …
9.16.   Okrovi koles
9.16.1.   Kratek opis vozila glede na okrove koles: …
9.16.2.   Podrobne risbe okrovov koles in njihovega položaja na vozilu, iz katerih so razvidne mere, prikazane na sliki 1 Priloge II k tej uredbi, ob upoštevanju kombinacij pnevmatik in platišč najbolj zunanjih delov: …
Pojasnila
DEL 2
Certifikat o ES-homologaciji
VZOREC
Format: A4 (210 × 297 mm)
CERTIFIKAT O ES-HOMOLOGACIJI
Sporočilo o:
—
ES-homologaciji (10)
—
razširitvi ES-homologacije (10)
—
zavrnitvi ES-homologacije (10)
—
preklicu ES-homologacije (10)
tipa vozila glede na okrove koles
v skladu z Uredbo (EU) št. 1009/2010 kakor je bila nazadnje spremenjena z Uredbo (EU) št. …/… (10)
Številka ES-homologacije: …
Razlog za razširitev: …
ODDELEK I
0.1.   Oznaka (trgovsko ime proizvajalca): …
0.2.   Tip: …
0.2.1.   Trgovska imena (če obstajajo): …
0.3.   Podatki za identifikacijo tipa, če je oznaka na vozilu (11): …
0.3.1.   Mesto navedene oznake: …
0.4.   Kategorija vozila (12): …
0.5.   Ime in naslov proizvajalca: …
0.8.   Imena in naslovi proizvodnih obratov: …
0.9.   Ime in naslov zastopnika proizvajalca (po potrebi): …
ODDELEK II
1.   Dodatni podatki: glej Dopolnilo
2.   Tehnična služba, pristojna za izvajanje preskusov: …
3.   Datum poročila o preskusu: …
4.   Številka poročila o preskusu: …
5.   Morebitne pripombe: glej Dopolnilo
6.   Kraj: …
7.   Datum:…
8.   Podpis: …
Priloge
:
opisna dokumentacija
poročilo o preskusu
(1)  Če oznake za identifikacijo tipa vsebujejo znake, ki niso relevantni za opis vozila, sestavnih delov ali samostojnih tehničnih enot, ki jih zajema ta opisni list, je treba te znake v dokumentaciji nadomestiti s simbolom „?“ (npr. ABC??123??).
(2)  Klasifikacija v skladu z opredelitvami iz dela A Priloge II k Direktivi 2007/46/ES.
(3)  Kadar obstaja izvedba z navadno kabino in izvedba s spalno kabino, je treba navesti podatke o masah in merah za obe izvedbi.
(4)  Standard ISO 612: 1978 – Cestna vozila – Mere motornih in vlečenih vozil – Pogoji in opredelitve.
(5)
(g4)
Opredelitev št. 6.5.
(6)
(g7)
Opredelitev št. 6.2.
(7)
(g8)
Opredelitev št. 6.3.
(8)  Teža voznika in po potrebi člana posadke je ocenjena na 75 kg (68 kg teža potnika in 7 kg teža prtljage po standardu ISO 2416:1992), posoda za gorivo je napolnjena na 90 %, drugi sistemi, ki vsebujejo tekočino (razen tistih za odpadno vodo), na 100 % zmogljivosti, ki jo navaja proizvajalec.
(9)  Neustrezno črtati.
(10)  Neustrezno črtati.
(11)  Če podatki za identifikacijo tipa vsebujejo znake, ki niso relevantni za opis vozila, sestavnih delov ali samostojnih tehničnih enot, ki jih zajema ta opisni list, je treba te znake v dokumentaciji nadomestiti s simbolom „?“ (npr. ABC??123??).
(12)  Kot je določeno v oddelku A Priloge II k Direktivi 2007/46/ES.
Dopolnilo
k certifikatu o ES-homologaciji št. …
1.
Dodatni podatki:
1.1.
Kratek opis tipa vozila – konstrukcija, dimenzije, oblike in uporabljeni materiali: …
1.2.
Opis okrovov koles: …
1.3.
Kombinacije pnevmatik in platišč (vključno s tekalnimi plastmi ter velikostjo in globino naleganja za platišča): …
1.4.
Opis tipa naprav za oprijem v snežnih razmerah, ki se lahko uporablja: …
1.5.
Kombinacije pnevmatik in platišč (vključno s tekalnimi plastmi ter velikostjo in globino naleganja za platišča), ki se lahko uporabljajo z napravami za oprijem v snežnih razmerah: …
2.
Stalne pogonske osi: os 1/os 2/ … (1)
3.
Obesitev, nastavljiva po višini: da/ne (1)
4.
Okrovi koles snemljivi/vgrajeni (1) kot celota/v delih (1)
5.
Opombe: …
(1)  Neustrezno črtati.
PRILOGA II
Zahteve za okrove koles
1.   SPLOŠNE ZAHTEVE
1.1.
Motorno vozilo ima okrove koles za vsako kolo.
1.2.
Okrovi koles lahko zajemajo dele karoserije ali ločene blatnike in so izdelani tako, da udeležence v cestnem prometu kar najbolj varujejo pred kamni, blatom, ledom, snegom in vodo, ki jih kolo dvigne v zrak, ter zmanjšajo nevarnost stika z vrtečimi se kolesi.
2.   POSEBNE ZAHTEVE
2.1.
Okrovi koles izpolnjujejo naslednje zahteve, pri čemer je treba maso vozila prilagoditi masi v stanju, pripravljenem za vožnjo, po navedbah proizvajalca, z enim dodatnim potnikom v prvi vrsti sedežev in lego krmiljenih koles naravnost naprej.
2.1.1.
V delu, ki ga omejujeta radialni ravnini 30° pred srednjico koles in 50° za njo (glej sliko 1), je skupna širina okrova kolesa (q) zadostna, da pokrije vsaj celotno širino pnevmatike (b), pri čemer se upoštevajo tekalna plast in skrajni zunanji deli kombinacij pnevmatike in platišč, kot jih je določil proizvajalec. Pri dvojnih kolesih se upoštevata tekalna plast in skupna širina obeh koles (t).
2.1.1.1.
Za določanje širin iz odstavka 2.1.1. se ne upoštevajo oznake, okrasi, zaščitni trakovi ali rebra na stenah pnevmatike.
2.1.2.
Zadnji del okrova kolesa se ne zaključi nad vodoravno ravnino, ki je 150 mm nad osjo vrtenja koles ter:
2.1.2.1.
v primeru enojnih koles je presek zadnjega roba okrova kolesa z vodoravno ravnino iz odstavka 2.1.2. (glej sliko 1, točka A) zunaj vzdolžne srednje ravnine pnevmatike.
2.1.2.2.
v primeru dvojnih koles je presek zadnjega roba okrova kolesa z vodoravno ravnino iz odstavka 2.1.2. (glej sliko 1, točka A) pri zunanjem kolesu zunaj vzdolžne srednje ravnine skrajno zunanje pnevmatike.
2.1.3.
Obris in lega vsakega okrova koles sta taka, da so čim bliže pnevmatikam. Zlasti v delu, ki ga omejujeta radialni ravnini iz odstavka 2.1.1., morajo biti izpolnjene naslednje zahteve:
2.1.3.1.
Globina (p) vdolbine v navpični aksialni ravnini pnevmatik, izmerjena glede na zunanji in notranji rob okrova kolesa na vzdolžni srednjici, ki poteka skozi središče pnevmatike, znaša najmanj 30 mm. Ta globina (p) se lahko do radialnih ravnin iz 2.1.1. postopoma znižuje do 0.
2.1.3.2.
Razdalja (c) med spodnjimi robovi okrova koles in osjo, ki poteka skozi središče vrtenja koles, ni večja od 2 × r, pri čemer je (r) statični polmer pnevmatike.
2.1.4.
Pri vozilih z obesitvijo, nastavljivo po višini, so zgoraj navedeni pogoji izpolnjeni pri normalnih pogojih uporabe, kot jih je določil proizvajalec vozila.
2.2.
Okrovi koles so lahko sestavljeni iz več delov, če znotraj teh delov ali med njimi, ko so sestavljeni, ni praznega prostora.
2.3.
Okrovi koles so trdno pritrjeni. Vendar so lahko snemljivi kot celota ali v delih.
3.   UPORABA NAPRAV ZA OPRIJEM V SNEŽNIH RAZMERAH
3.1.
Pri vozilih, ki imajo samo dve pogonski kolesi, proizvajalec potrdi, da je vozilo izdelano tako, da se na vsaj eni kombinaciji pnevmatik in platišč, odobreni za pogonsko os vozila, lahko uporabi vsaj en tip naprave za oprijem v snežnih razmerah. Napravo za oprijem v snežnih razmerah in kombinacije pnevmatik in platišč, primerih za ta tip vozila, proizvajalec natančneje opredeli pod točko 6.6.4. na opisnem listu.
3.2.
Pri vozilih z vsemi pogonskimi kolesi, vključno z vozili, pri katerih se pogonske osi lahko ročno ali avtomatsko izklopijo, proizvajalec potrdi, da je vozilo izdelano tako, da se na vsaj eni kombinaciji pnevmatik in platišč, odobreni za pogonsko os vozila, ki je ni mogoče izklopiti, lahko uporabi vsaj en tip naprave za oprijem v snežnih razmerah. Napravo za oprijem v snežnih razmerah in kombinacije pnevmatik in platišč, primerih za ta tip vozila, proizvajalec natančneje opredeli pod točko 6.6.4. na opisnem listu.
3.3.
Proizvajalec vozil vključi ustrezna navodila v zvezi s pravilno uporabo navedenih naprav za oprijem v snežnih razmerah v navodila za uporabo vozila, in sicer v nacionalnem jeziku ali vsaj enem od nacionalnih jezikov države, v kateri se vozila prodajajo.
Slika 1
Shema okrova kolesa

Summary:
Okrovi koles motornih vozil
Okrovi koles motornih vozil
 
POVZETEK:
Uredba (EU) št. 1009/2010 – zahteve za homologacijo okrovov koles nekaterih motornih vozil
KAJ JE NAMEN TE UREDBE?
Ta uredba določa pravila v zvezi z okrovi koles.  Njen namen je prilagoditi trenutne zahteve znanstvenemu in tehničnemu razvoju.  
KLJUČNE TOČKE
Uredba določa zahteve za homologacijo okrovov koles motornih vozil. Je del izvajanja Uredbe (ES) 661/2009 o varnosti motornih vozil in priklopnikov.
Zadevni tipi vozil
Ta uredba se uporablja za vozila kategorije M1, tj. vozila, načrtovana in izdelana za prevoz potnikov, z največ osmimi sedeži poleg sedeža voznika.
Zahteve za okrove kolesProizvajalci morajo vozila opremiti z okrovom za posamezno kolo.  Okrovi koles lahko zajemajo dele karoserije ali ločene blatnike, ki udeležence v cestnem prometu varujejo pred kamni, blatom, ledom, snegom in vodo, ki jih kolo dvigne v zrak.  Uredba opredeljuje tudi posebne zahteve, ki se nanašajo predvsem na:maso vozila,skupno širino okrova kolesa,obris in lego okrova koles.  Proizvajalci morajo vozila izdelati tudi tako, da lahko udeleženci v cestnem prometu uporabljajo naprave za oprijem v snežnih razmerah*.  Pravila o EU-homologaciji
Proizvajalec vozila mora predložiti vlogo za EU-homologacijo pristojnemu organu. Vloga mora vključevati:znamko in tip vozila,  število osi in koles,  podrobne risbe okrovov koles.  Če pristojni organ meni, da vozilo izpolnjuje vse zahteve glede okrovov koles, podeli EU-homologacijo in izda številko homologacije v skladu z Direktivo 2007/46/ES o EU-homologaciji vozil.
OD KDAJ SE TA UREDBA UPORABLJA?
Ta uredba se uporablja od 30. novembra 2010.
OZADJE
Več informacij je na voljo na strani:Direktive in uredbe o motornih vozilih in njihovih priklopnikih, sistemih in sestavnih delih (Evropska komisija).  
KLJUČNI POJMI
Naprava za oprijem v snežnih razmerah: snežna veriga ali enakovredna naprava, ki jo je mogoče namestiti na kombinacijo pnevmatik in platišč vozila.
GLAVNI DOKUMENT
Uredba Komisije (EU) št. 1009/2010 z dne 9. novembra 2010 o zahtevah za homologacijo okrovov koles nekaterih motornih vozil in o izvajanju Uredbe (ES) št. 661/2009 Evropskega parlamenta in Sveta o zahtevah za homologacijo za splošno varnost motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila (UL L 292, 10.11.2010, str. 21–29).
POVEZANI DOKUMENTI
Uredba (ES) št. 661/2009 Evropskega parlamenta in Sveta z dne 13. julija 2009 o zahtevah za homologacijo za splošno varnost motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila (UL L 200, 31.7.2009, str. 1–24).
Nadaljnje spremembe Uredbe (ES) št. 661/2009 so vključene v izvirno besedilo. Ta prečiščena različica ima samo dokumentarno vrednost.
Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1–160).
Glej prečiščeno različico.
Zadnja posodobitev 30.04.2019